Frowe mines herzen trost alleine
Frowe mines herzen trost alleine·
froͤide vnd wunne miner zit·
wer din froͤide grôs min iamer kleine·
dc lieze ich gar ane nit·
al din klage ist mir gemeine·
doh so mvͤt mich iemer sit·
sorge dú dir nahe lit·

Wes solde ich mich vroͤwen alse sere·
ia hoͤre ich die besten klagen·
dc man froͤide vns wiben gar verkere·
des mv̊s ich vil gar verzagen·
sit nv truren ist ein ere·
so wil ich min herze tragen·
nah den froͤidelosen tagen·

Frowe ich weis wol dc ir sint betwungen·
 von dien ivngen mit gewalt·
die alten die nah froͤiden rvngen·
die sint an froͤiden balt·
bi den alten mag man ivngen·
bi den ivngen wirt man alt·
wan ir sorge ist manigvalt·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse